**نمره 178 في يوم الخميس 5 صفر 1266**

**ص - 2**

حوادث داخلية

محمودیه ده کائن جامع شریف مرور زمانله خراب وویران اولمش اولوب جناب رب احد جامع خير وحسنات آصف محاسن سمات افندمز حضرتلرينك اساس بنيان عمر و اقبال ودولتلرين الى الابد مشید بيورسون جناب معلا القاب خديو اعظمى من قبل الرحمن شيمۀ جليلۀ خیر خواهی ایله متخلق اولملريله اقتضاسنجه مزاج مکرمت امتزاج آصفى مائل خیر و حسان اوله رق جامع شريف مذكورك بو دفعه حسن تعمير و تفر يشی خصوصنه ارادۀ مکارم افادۀ حضرت داوری شرفتعلق ايدركم موجنجه معيد منيف مذكورك حسن تعمیر و ترمیمی خصوصی لازم کلا نلره يازلمشدر

**نمره 178 في يوم الخميس 5 صفر 1266**

**ص - 2**

حوادث داخلية

بهر كون واقع اولان حوادثات محليە نك سرعتله استخباري ضمننده مصر ایله اسکندریه ما بیننده جاری اولدیغی وجمله محروسه ایله اسنا ودمیاط میانه لرنده دخی اشارت قله لری بنا وانشا اولنمسى وقتيله جلب حوادث اولنه جغى جهتله محسناتدن اولدیغی درکار ایدوکندن ذکر اولنان محللر میانه لرینه برر اشارت قله لری انشا وابداعنه ارادۀ اصابت افادۀ حضرت خدیوی شر فتعلق ايدرك موجبنجه حسن ايفا واجراسی لازم کلانلره امر واشعار اولنمشدر

**نمره 179 في يوم الخميس 12 صفر 1266**

**ص - 1**

حوادث داخلية

جناب خدای منان مائل بر وحسان اولان جناب معلا القاب خديو افخمينك بنيان عمر دولت واقباللریني با صحت فراوان مشید الاركان بيورسون امين بجاه اولياء الكاملين ذات ستوده سمات حضرت خديو اعظمينك مركوز فطرت ذاتيه ومرموز خلقت علیه لری اولان شیمۀ کریمۀ مکار مبروری وعاطفت سنیۀ کرم کسترئ آصفیلری اقتضاسنجه هملره همیان همم علیه لرین آثار جميله ومبرات جزيله ابداع واختراعته صرف وابذال له طرف متجمع المجد والشرف حضرت خلافتپناهی يه دعوات خیریه استجلابی طريقۀ حسنه سنه متمايل وسالك اولدقلرينه ومحروسۀ مصرده هربر طریقت علیه به مخصوص درکاه وخانقاهلر موجود اولوب انجق طریقت نقشبنديۀ خالديه تکیه سی مفقود اوله رق فقرای خالدیه اوته ده بروده دوچار سفالت اولدقلری مسموع عالئ آصفی بيوریله رق بونلرك دخی قید سفالتدن استخلاصی ضمننده طریقت عليۀ خالديه فقراسنه مخصوص اولمق اوزره محروسۀ مصرده مجددا بر باب تكيۀ فيضيه انشا وابداع قلنمسی مراد مکارم اعتیاد عالیدن اولديغنه مبنی بر منوال محور طريقت عليۀ مذكوره فقراسنه مخصوص اوله رق طلبا لمرضاة اه محل مناسبده رسم حسن و طرز مستحسن اوزره بر باب دركاه بنا وانشاسیله طریقت عليۀ مزبوره خلفاسندن حالا باب الخلق مدرسه سنده مقيم اولان ذهادتلو كوچك عاشق شیخ محمد افندينك اقعاد اولنمسی خصوصنه بو دفعه ارادۀ مکارم افادۀ حضرت آصفی شرفتعلق ايدرك اولوجهله حسن اجرا وایفاسی اقتضا ایدنلره امر وتنبیه اولمنشدر همان جناب حق سايۀ مبراتواية جناب ظل اللهيده ذات معالیسمات حضرت آصفی يی بو مثللو نیچه نیچه آثار خیريه ابداع وانشاسنه موفق بيورسون امين

**نمره 179 في يوم الخميس 12 صفر 1266**

**ص – 4**

اعلانات

محروسۀ مصرك سلخانه مصلحتی مجلسی احکام مصريه ده مزایده اولنمق اوزره بولنديغندن کیفیت راغبی اولانلره معلوم اولمق ايچون اعلان اولندی

**نمره 180 في يوم الاربع 25 صفر 1266**

**ص – 1**

حوادث داخلية

ازبکیه ده ملغا دیوان مالیه قربنده كائن دفين خاك غفران اولان شیخ درویش عشماوی قدس سره حضرتلرینك تربۀ مخصوصه لری اولان مسجد منیف مرور ازمنه ایله مشرف خراب وماثل تراب اوله رق تعمیر وترميمه محتاج بولنديغندن بشقه بنای اصلیسی بغایت مختصر اولمغله تر بۀ شريفۀ مذكوره نك توسيعيله طرز بهین اوزره مجددا بر مسجد بنیاد وانشا قلنمسی خصوصنه بو دفعه ارادۂ خیریت عادۀ حضرت آصفی شرفتعلق بیوریله رق ایجاب واقتضاسنك حسن اجراسی لازمکلانلره امر واشعار اولنمشدر

**نمره 180 في يوم الاربع 25 صفر 1266**

**ص – 4**

اعلانات

قواديس خطنده كائن غيط العده سمتنده مهردار مصطفی افندی به متعلق اوست قاتی ایکی فسحه لی درت اوطه وبرحمامی شامل والت قاتی بر مطبخ وبر كيلار وبر بيوك منظره وایکی حيوان الور بر اخور وبر دكرمن يری وبر قیو وبر کوچك باغچه وبر اچيق حولی یی مشتمل الحالة هذه مزاوده قرق كيسه اقچه يه رسیده اولمش بر باب خانه

**نمره 180 في يوم الاربع 25 صفر 1266**

**ص – 4**

اعلانات

باب اللوق خطنده قاسم اغا نام کمسنه يه متعلق اوست قاتده بر فسحه لی اوچ اوطه وبر حمام والت قاتده بر مطبخ وبر كيلار وبر منظره وتخته بوش وبر قيو وبر اچيق حولى وبر مقدار عرصه سی بولنه رق مزادده اوتوز سکز کیسه اقچه ایکیوز غروشه چیقمش بر باب خانه

**نمره 181 في يوم السبت 5 ربيع الاول 1266**

**ص – 4**

اعلانات

مسکيه ده درب البرابره ده دوس بکه متعلق اوست قاتده اون ایکی اوطه وبر حمام وبر مطبخ واوج كيلار والت قاتده فسقيه لى بر منظره وبر تخته پوش ودرت حیوان الور بر اخور وایکی مغازه وبر دكرمن وبر کوچك منظره وبر اچیق حولی یی مشتمل بر باب خانه

**نمره 181 في يوم السبت 5 ربيع الاول 1266**

**ص – 4**

اعلانات

كذلك مسكيه سمتنده حوش الحينده بغوس بکه متعلق اوست قاتده اون بش اوطه وبر مکمل حمام وبر مطبخ واوج كيلار والت قاتده فسقيه لى بر منظره ومرمر درکلی بر تخته پوش وبش حيوان الور بر اخور وبر دكرمن وایکی مغازه ایله بر مقدار اچیق حولی يى محتوی بر باب خانه صاتيلق اولوب راغبلری وار ایسه دلالباشی سید مصطفی دن استدلال اولنمسی اعلان اولنمشدر

**نمره 183 في يوم الاثنين 28 ربيع الاول 1266**

**ص – 4**

اعلانات

سابق دقهلیه مدیری مترفی خورشید پاشانك متروکاتندن درب الاحمر ومسكيه واوزبكيه ده کائن اوله رق دلالباشی سید مصطفی معرفتیله صاتيلق اولان بيوت ودكاكينك بياني

درب الاحمرده شهری اللی غروشه کرایه ویریلور اوست قاتی درت اوطه وبر مطبخ وبر کیلاری مشتمل ربع تعبیر اولنان بر خانه

كذلك درب مذکورده شهری یکرمی بش غروشه استئجار اولنور بر بويه خانه

اون بش غروشه کرایه وریلور بر عدد بربر دکانی

درت غروش کرا کتورر بر عدد کمورجی دکانی

سکز غروشه کرایه وريلور بر عدد صراف دکانی

اوتوز سکز غروشه استئجار اولنور بر باب قهوه خانه

اون غروش کرا کتورر بر عدد عطار دکانی

اللى غروشه استئجار اولنور بر عدد بقال دكاني

التمش غروشه کرایه ویريلور اوست قاتده بش اوطه وبر مطبخ وبركیلاری والت قاتده بر سلاملق وايكي حيوان الور بر اخور وبر مغازه وبر قيو وبر اچیق حولیسی بولنور بر باب خانه

مسکیه ده کائن شهری بری قرق اوج غروشه ودیكری يکرمی بش غروشه وبريسی یکرمی يدی غروشه کرایه ويریلور اوچ عدد عطار دکانی

**نمره 183 في يوم الاثنين 28 ربيع الاول 1266**

**ص – 4**

اعلانات

حوش الحينده واقع بنادقه محله سنده اوست قاتی اکثری مرمر دوشمه لی سکز اوطه وبر حمام وبر مطبخ وایکی کیلاری والت قاتی بر منظره وبر تخته پوش وبر سلاملق وايكي حيوان الور بر اخور وبر قيو وبر اچیق حولیسی بولنور بر باب خانه

**نمره 183 في يوم الاثنين 28 ربيع الاول 1266**

**ص – 4**

اعلانات

اوزبکیه يه ناظر اوست قاتی اوچ اوطه وبر مطبخ وبر كيلار والت قاتی بر منظره واوج مغازه وبر قيو وبر اجيق حولى وطولى اوتوز یدی وعرضی يکرمی سكز ارشون کلور بر عرصه يی محتوی بر باب خانه

**نمره 183 في يوم الاثنين 28 ربيع الاول 1266**

**ص – 4**

اعلانات

كذلك اوزبکیه يه ناظر شهری اوج بيك يدى يوز اللی غروشه کرایه ویريلور اوست قاتده اللی اوچ اوطه وايكي حمام والتي قاتده يكرمى سكز اوطه والتي حمام واوچ مطبخ ويوز حيوان الور بر اخور وايكي كوچك باغچه وبر يازی اوطه سی وبر عربه خانه وطلومبه لى بر ساقیه یی مشتمل بر باب لوقانده

**نمره 183 في يوم الاثنين 28 ربيع الاول 1266**

**ص – 4**

اعلانات

مسكيه ده بر عدد بقال دکانی ایله اوست قاتي التي اوطه وبر مطبخ وبركيلاري والت قاتی بر مقعد واوچ مغازه وبر قیوسی بولنور بر باب خانه

**نمره 184 في يوم الاثنين 13 ربيع الثاني 1266**

**ص – 2**

حوادث داخلية

كذران ايدن ماه ربيع الاولك يكرمى اوچنجي كيجه سى صباحه قارشو عقادينده كائن والد كثير المحامد حضرت آصفى جنتمكان حضرتلرينك سبیللری جوارنده بولنان خانك اوست قاتنده بر پنجره طوتوشه رق اندن قارشوشنده بولنان محله دخی سرایت اتمش ایسه ده در عقب ضبطيه طرفندن اسباب اطفائيه نك ارسال وایصالیله بعنايته تعالی کمسه يه بر ضرری اصابت ایتمکسزین باصديرلمشدر

**نمره 187 في يوم الاحد 17 جمادى الاولى 1266**

**ص – 2**

حوادث داخلية

كچن دفعه چیقاريلان نسخۀ وقايعده ذکر وبیان قلندیغی اوزره شيخ عبد الرحمن قناوى قدس سره العالى حضرتلرينك تربۀ شریفه لرینه وقف وخیرات اولمق اوزره اعطاف عليۀ حضرت اصفیدن بر مقدار اطیان احسان اولنمشیدی مصدر بر وحسنات ومنشأ خير ومبرات اولان عصر محاسن حصر حضرت داوری يه علاوۀ حسنه اولمق اوزره بو دفعه دخی مشاراليه حضرتلرينك صندوقۀ کرامت منطوقه لرى على وجه الاحرا اكسابر له حظيرۀ منیره لری بساط وحصیر ایله تفريش وبو وجه له اول مقام عالينك تزیین وترقیش اولنمسی ضمننده بو كره ارادۀ خیریت افاده حضرت خدیو اکرمی شرفتعلق ايدرك اقتضاسنك حسن اجراسي لازم مکلانلره يازلمشدر

**نمره 188 في يوم الاربع 27 جمادى الاولى 1266**

**ص – 4**

اعلانات

زیرده محرر درت قلم مقاطعه التزامه ويريله جك اولديغندن مجلس احکام مصریه ده مزایده اومنمقده اولوب راغبي بولنانلر عندنده

معلوم اولمق اوزره اعلان اولنمشدر

عوائدی بولاق کمرکنده تحصیل اولنان اوده وقايقلرك تعريفه ودخولى وسائره

جیزه ده کائن نشادر معملی

جهادیه مخبزلری

طره جبلی مقاوله لری

**نمره 191 في يوم الخميس 4 رجب 1266**

**ص – 1**

حوادث داخلية

ماه ماضينك اون دردنجی كونى على الصباح مسكيه ده كائن عطار محمد افندينك دكانندن واون یدنجی صالی کیجه سی ساعت اوج قرارلرنده خلیفه ثمننده ضرب الكحاله ده سید محمد زواوينك وكذلك اون يدنجي كونى ساعت درت صولرنده ثمن مذکورده رکبيه محله سنده سبزواتجی دسوقى نام كمسنه نك ويكرمنجى كونى ساعت التی راده لرنده نصريه خطنده ضرب الكنيساده كائن حاجی خليل ليله نام کمسنه نك خانه لرندن قضاء يانقين ظهور اتمش ودر عقب طرف ضبطیه دن اسباب اطفائيه سنك ايصاليله بعونه تعالی دیكر محللره سرایت اتمكسزين اطفا اولنمشلردر

**نمره 195 في يوم الخميس 24 شعبان 1266**

**ص – 1**

حوادث داخلية

منوفیه مدیریتنده کائن طملاى قریه سی مشايخنك اهمال وعدم انتباه لرندن ناشی قريۀ مذکوره ایله شبشیر قریه سنده اوج سد قريله رق موجب خسارات جسيمه اولمش اولمسيله مشايخ مذکوره نك برای تأديب لیمان اسکندريه يه کوندرلملری مجلسجه حكم وتنسيب اولنه رق اولوجهله اجرا اولنمشدر

**نمره 196 في يوم الخميس 8 رمضان 1266**

**ص – 1**

حوادث داخلية

دقهلیه مدیریتی باشمهندسی محروسۀ مصرده وقوعبوله جق ابنيه وسائر خصوصات لازمه نك اقتضا ایدن مقایسه لرینی اعمال ايتمك خصوصنه مأمور قلنمش اولديغندن بدلنه بر مناسبنك تعيينى لازمکلمش اولمسيله زمرۀ مهندسیندن ملازم اول عبد آه حسين افندى بالتنسيب عهده سنه یوزباشیلق رتبه سی اعطاسیله مدیریت مذکوره يه باشمهندس نصب وتعیین اولنمشدر

**نمره 197 في يوم الثلاث 20 رمضان 1266**

**ص – 1**

بهر سنه فیضان نیل اواننده بالجمله جسور وسدلر تجديد وتحكيم اولنه رق اراضئ مزروعه حفظ ووقايه اولنه کلدیکی مثللو جناب معلا القاب خديو اعظمی بو دفعه جهت بحریه یی تشریف بیوردقارنده بو خصوصه دائر اجرا اولنمقده اولان عملياتك عوق وتأخرى مشهود اصابتنمود داورانه لری اولمش اولمسیله اشبو اشغالك بردم اقدم اتمام واستكمالى ضمننده اقتضا ایدن محللره مخصوص ذواتك تعيينى خصوصنه ارادۀ عليه صدور بيوريله رق مجلس احکام وکیلی سعادتلو سليم پاشا دقهليه ومجلس مذكور اعضاسندن سعادتلو راتب پاشا شرقيه وعزتلو رشيد پاشا قليوبيه ایله جيزه وعزتلو رستم پاشا مجيره وعزتلو حسين پاشا منوفيه وسعادتلو برهان پاشا غربيه مديريتلرينه مأمور وتعيين بيورلمشلردر

**نمره 200 في يوم الثلاثا 18 ذى القعده 1266**

**ص – 1**

حوادث داخلية

مجاورينده کائن بستان علما قطعه سنده دفين خاكغفران اولان شیخ علی نجاری قدّس سره الباری حضرتلرينك تربه سی كهنه لنه رك تجديده محتاج بولنمسى واشبو خصوصك اجراسی شيخ مشار اليهك حقنده بشقه جه رعایت وتعظيم اوله جغندن فضله مثوبات عظيم حصوله کله جکی درکار ایدوکنه بناء تربۀ شريفۀ مذكوره نك تجديد وانشاسی خصوصنه دائر بو دفعه ارادۀ اصابتعادۀ حضرت آصفی شرفصدور بیورلمش اولمسيله اقتضاسی لازمکلان محللره امر واشعار اولنمشدر

**نمره 200 في يوم الثلاثا 18 ذى القعده 1266**

**ص – 1**

حوادث داخلية

چيقان ماه شوّالك يكرمى ایکنجی جمعه کونی ساعت طقوز صولرنده حسینیه سمتنده کائن شیخ صوابی حضرتلرينك خطنده برسيم وكاله سندن قضاء يانقين ظهور ايدرك درحال مأمورلر طرفندن ادوات اطفائيه نك ايصاليله بعونه تعالى ديكر بر يره سرایت ایتمکسزين اطفا اولنمشدر

**نمره 202 في يوم الاربعاء 24 ذي الحجه 1266**

**ص – 4**

اعلانات

كذلك افندئ مومى اليهك تعلقی اوله رق درب جمامیزده هياتم محله سنه قریب اوست قاتی سکز اوطه ومکمل اوله رق بر حمام وبر مطبخ والت قاتى فسقيه لى بر منظره ودرت حيوان الور بر اخور واوچ مغازه واچيق بر بيوك حولى وبر قيويي محتوى مزادده اوتوز بش بيك غروشه بالغ اولمش بر باب خانه ویانی باشنده بر قطعه ير

**نمره 202 في يوم الاربعاء 24 ذي الحجه 1266**

**ص – 4**

اعلانات

بولاقده خطیری حمامنه قریب رجب اغایه متعلق اوست قاتی برى بيوك وبرى صفه لى ودیكرلری صفه سز بش اوطه وبر حمام یری وبر مطبخ وبر كيلار وبر کچوك حمام وآلت قاتی بر مغازه ودرت حيوان الور بر اخور وبر قيو وبر اچيق حولی يی محتوى بر باب خانه