**نمره 203 في يوم الخميس 3 محرم 1267**

**ص - 1**

حوادث داخلية

اماكن طاهره ده دفین خاكعطرناك اولان صحابۀ كرام ومحدثين عظام حضراتندن سید عبد الله بن عباس حضرتلرينك مقام کرامت ارتساملرینه بر کسوه اعمال ومکۀ مکرمه جانب عالیسنه اسبال اولنمسی خصوصنه ارادۀ عليۀ جناب داوری شرفتعلق بیوریله رق اولوجهله اقتضاسی اجرا قلنمشدر

**نمره 203 في يوم الخميس 3 محرم 1267**

**ص - 1**

حوادث داخلية

بوندن مقدم چیقاريلان نسخ وقايعك برنده تسطير اولنديغي وجهله طريق نقشبنديه فقراسنه مخصوص بر باب تكيه بنا وانشا ومصاريف لازمه سی جانب میریدن تسویه وادا اولنمق ضمننده ارادۂ خیریت عادۀ حضرت آصفی شرفتعلق بيورلمشیدی بو دفعه دخی تکیۀ مذکوره شیخی افندينك التماسنه مبنی بر صهريج ایله شیخ مومی اليهه مخصوص اولمق اوزره بر محلك يكيدن بنا وانشا اولنمسی خصوصنه امر واراده بيورلمش اولمغین اولوجهله اقتضاسنك اجراسی لازمکلانلره امر واشعار اولنمشدر

**نمره 204 في يوم الخميس 17 محرم 1267**

**ص - 4**

إعلانات

صلیبه ده اربعین عطفه سنده ادهم پاشا حضرتلرينك قوناغي اتصالنده مرحوم سلیم افندى معتوقه سنه متعلق فوقانی ووسطانی قاتلرنده مکمل حمام ومطبخندن ماعدا اون کوز اوطه سی وقدمۀ تحتانیسنده قعود رجاله مخصوص منظره تعبير اولنان خزینه لی بر اوطه سی وبر مقعد وبر مقدار حولى ايله اوفه رق باغچه سی ودرت اسب استيعاب ایدر بر اخوری وبر قویی وبيوجك بر دكرمن ايله ایکی حاصل وسائره یی مشتمل بر باب خانه صاحبی يدیله فروخت اولنه جغندن راغی اولانلر عشماوى حضرتلرينك اذكار خليفه سی دلال سید حسین چاوشدن استفسار ویاخود بالذات خانۀ مذکوره يه واررق صاحبيله بازار ایلمسی اعلان قلنمشدر

**نمره 205 في يوم الاربع 7 صفر 1267**

لا يوجد !

**نمره 206 في يوم الاحد 18 صفر 1267**

لا يوجد !

**نمره 207 في يوم الخميس 29 صفر 1267**

**ص - 4**

إعلانات

درب الاحمر سمتنده احمد افندی نام کمسنه يه متعلق اوله رق صاغ باره ایله مزایده اولمقده اولان املاکك بیانی زیرده درج وتسطير اولنمشدر

اوست قاتی اوچ اوطه وبر مطبخ والت قاتی ایکی مغازه وبر قیو وبراچيق حولی يی مشتمل مزادده یکرمی بيك غروشه چیقمش شهری سکسان غروش کرا کتورر بر باب خانه

شهری اللی اوچ بچق غروشه کرایه ويريلور مزادده اون درت بيك غروشه بالغ اولمش بش مسكنی محتوی بر باب ربع

ربع مذکورك الت طرفنده شهری یکرمی غروش کرا کتورر مزارده اوچ بيك اللى غروشه جيقمش بر صراف دکانی

كذا شهری طقسان غروشه کرایه ويريلور مزادده اون سكز بيك غروشه بالغ اولمش بر باب قهوه خانه

كذا شهرى اوتوز بش غروش ایله استئجار اولنور مزادده يدى بيك ايكيوز اللى غروشه چیقمش بر باب بربر حانوتی

خانۀ مرقومك قارشو طرفنده شهری سکز غروش کرا کتورر مزادده ایکی بیك ايکی یوز اللی غروشه بالغ اولمش بر باب کمورجی حانوتى

كذا شهری التمش غروشه کرایه ويريلور مزادده اونبربيك يدى يوز اللى غروشه چیقمش بر باب بویه خانه

کذا شهری یکرمی بش غروش ایله استیجار اولنور مزادده اوچ بيك بشيوز غروشه بالغ اولمش بر باب توتونجی دکانی

**نمره 207 في يوم الخميس 29 صفر 1267**

**ص – 4**

إعلانات

نحاسين خطنده ظاهريه مدرسه سی داخلنده مجلس احکام مصريه اعضاسندن عزتلو حسین پاشایه تعلق اوست قاتنده بش يتاق اوطه سیله دیكر اوچ اوطه سی ومکمل بر حمام وبر مطبخ وآلت قاتنده ایکی منظره وبش حيوان الور بر اخور واوچ مغازه وبر مقدار حديقه وبر اچيق حوليسی اوله رق بر باب خانه

**نمره 207 في يوم الخميس 29 صفر 1267**

**ص - 4**

إعلانات

حوش قدمده سابق دیوان جهادیه وکیلی مرحوم خلیل بکه متعلق مزادده صاغ پاره اوله رق اون بيك غروشه جيقمش ايپك ورشه سی دینمكله معروف بيوك بر عرصه بيت المال طرفندن صاتلمقده اولوب راغبلری وار ایسه دلالباشی سید مصطفادن صورلمسی

**نمره 208 في يوم الاحد 17 ربيع اول 1267**

لا يوجد !

**نمره 209 في يوم السبت 30 ربيع اول 1267**

لا يوجد !

**نمره 210 في يوم السبت 14 ربيع الثاني 1267**

**ص - 1**

حوادث داخلية

جناب خالق الروح والاجساد آصف عالی نژاد افندمز حضرتلرينك عمر وعافيت واقبال ودولتلرین همیشه مزداد بويرسون خاندان عصمت نشان حضرت آصفیدن خانم افندی حضرتلرينك انحراف مزاجنه مبنی تبدیل هوا ضمننده بولاقده غلال شونه سی قربنده کائن قصره نقل وايصاليله امر تداوى ومعالجاتنه صرف نقود همت اولنمقده ايديسه ده نوشتۀ قلم ازل اولان حكم قضا وتقدير بر وجهله تغییر پزیر اولمیه جغندن بامرالله تعالى اشبو ماه ربيع الاخرك بشنجی پنجشنبه كیجه سی ترك لباس حیات مستعار وعازمۀ حرمسرای دار القرار اولوب علماء اعلام وذوات بنام اجتماعيله متوفيۀ مشار اليهانك نعش غفران نقشی قصر مذکوردن النه رق امام شافعی عليه رحمة البارى حضرتلرينك جوارنده کائن مرقد معینده مقداریۀ خاك غفران قلنمشدر رحمة الله علیها همان جناب رب عزت ذات معالی سمات حضرت داوری يی سائر خانمان دولت وخویشاوند با سعادتلريله مربع نشین مسند کامرانی وصحت وسجنجل قلب مراحم جلب اصفانه لرین آثارا کدار کونيه دن مصونيتله دائما مالا مال حبور ومسرت بیورسون آمين بحرمة سيد المرسلين

**نمره 210 في يوم السبت 14 ربيع الثانى 1267**

**ص - 1**

حوادث داخلية

كذران ايدن ماه ربيع الاولك يكرمى دردنجی پازار کجه سی درب الاحمر ثمننه تابع درب سعاده ده كائن خالد پاشانك خانه سندن قضاء آتش ظهور ايتمش ایسه ده در عقب مأمورين يتشه رك بر محله سرایت اتمکسزین اطفاء قلنمشدر

**نمره 211 في يوم السبت 28 ربيع الثانى 1267**

**ص - 4**

إعلانات

صلیبیه ده مرحوم دیوان افندیسنه متعلق اوست قاتی يدی اوطه ومرمرلى بر فسحه یی مشتمل والت قاتى برفسحه ومرمر ايله مفروش مع خزينه وفسقيه بر بيوك اوطه دن بشقه كوچك اوله رق درت اوطه واون بش حيوان الور بر اخور والتى مغازه ومكمل بر دكرمن ومستكمل الآلات بر ساقيه ايله بيوك واچيق بر حولی يی محتوى بر باب سلاملق وينه سلاملق مذكورك جوارنده افندی مومى اليهه متعلق اوست قاتنده اون عدد دوشمه اوطه سی ومکمل بر حمامى والت قاتنده بيوك بر فسحه سی و فسقیه لى ومرمرلی بر بیوك اوطه سى و كوچك اوله رق دیكر درت اوطه سی وبر اخوری والتی کیلار وبر مطبخ والتى مغازه وحرم اغالرينه مخصوص فسحه لى اوچ اوطه وبر حديقه واچيق وبيوك بر حولیسی اولدینی حالده اوچ قیولی دیكر خانه سی صاتلق اولوب راغبلری وار ايسه دلالباشی سید مصطفی دن سؤال اولنمسی اعلان قلنمشدر

**نمره 212 في يوم الثلاث 8 جماد اول 1267**

**ص - 4**

إعلانات

مطريه قریه سنده مرحوم على بصيلى اغايه متعلق اوچ قصر ومکمل بر دكرمن ايله دكرمن يری وبهری ایکی چرخلی اوچ ساقیه یی مشتمل كوفا كون اغاجلی ماللی اون ایکی فدان

**نمره 214 في يوم الاثنين 5 جمادى الاخرة 1267**

**ص - 4**

إعلانات

حسنین حضرتلری خطنده شیخ حلوه جی قارشوسنده بولنان عطفة العسل محله سنده مرحوم عثمان كاشفك ورثه سنه متعلق اوست قاتی سكز اوطه وبر مطبخ وبر كيلار وبر لطیف قصر وخزینه ومنافع سايره لى ومرمرلى بر بيوك كوشك ومكمل بر حمامی شامل والت قاتی برى فسقيه لى وديكرى فسقيه سز ايكى بيوك قاعه وبر كوچك منظره ومرمر دیركلی تخته بوش وبر دكرمن ودردر

حيوان الور ايكى اخور وبر قيو واچيق وبيوك اوله رق ايکی حرلیسی بولنور بر بیوك باب خانه

**نمره 214 في يوم الاثنين 5 جمادى الاخرة 1267**

**ص - 4**

إعلانات

كذلك خانۀ مذکوره قربنده ورثۀ مرقومه يه متعلق بری درت اوطه وبر مطبخ وبر کيلاری مشتمل و دیكری ایکی اوطه وبر مطبخ وبر کیلاری محتوی ایکی باب خانه صاتیلق اولوب راغبلری وار ایسه دلالباشی سید مصطفادن استدلال ایلمسی

**نمره 215 في يوم الاربع 21 جمادى الاخرة 1267**

**ص - 4**

إعلانات

جيزه قریه سنده مرحوم زعیمزاده حسن اغانك متروكاتندن اوست قاتی نیل مبارك ایله ایکی باغچه يه بقار سکز اوطه و برفسحه یی مشتمل والت قاتی سکز اوطه ومكمل بر حمام وبر مطبخ وایکی کیلار وبری بر وکسور ودیكری بر ثلث فدّان بر ساقیه لی ایکی باغچه یی محتوی بری نیل طرفندن دیكری قریه ایچی طرفندن اچیلور ایکی قبولی بر باب خانه

**نمره 215 في يوم الاربع 21 جمادى الاخرة 1267**

**ص - 4**

إعلانات

كذلك قريۀ مرقومه ده ينه اغاى مومى اليهك مخلفاتندن برينك اوست قاتنده اوچ اوطه وبر فسحه والت قاتنده اوچ مغازه وايكى حيوان الور بر اخور وبر اچیق حولیسی بولنور ودیكرينك اوست قاتی ایکی اوطه وبر حمامجه وبر کیلار وبر مطبخ وبر فسحه یی والت قاتی ایکی مغازه وایکی حیوان الور بر اخور وكوچك بر حولی یی مشتمل ایکی باب خانه صاتيلق اولوب استکلوسی وار ایسه دلالباشی سید مصطفادن استدلال ايلمسی

**نمره 216 في يوم الاثنين 4 رجب 1267**

**ص - 4**

إعلانات

شعراوی خطنده اغای مرقومك متروكاتندن اوست قاتی اوچ اوطه وبر مطبخ وبر كيلار ومکمل بر حمامی شامل وآلت قاتی بر منظره وبر دكرمن وایکی حیوان الور بر اخور وبر قيو وبر اچيق حولی يی محتوی بر باب خانه صاتیلق اولوب راغبلری وار ایسه دلالباشی سید مصطفادن استدلال ایلمسی

**نمره 217 في يوم السبت 16 رجب 1267**

**ص - 1**

حوادث داخلية

شیخ ظلام خطنده کائن مسجد شریف مشرف خراب اولوب تعمیر وترمیمه محتاج بولندیغنه وهمت والا منقبت حضرت آصفی بو كونه امور خیریه نك اجراسی بابنده همیشه مبذول ودرکار اولنديغنه بناء مسجد شريف مذكورك تعمیری خصوصنه بو دفعه ارادۀ خیریت عادۀ جناب داوری شرفتعلق بيورلمش اولمسيله اقتضاسنك اجراسى لازمکلانلره يازلمشدر

**نمره 218 في يوم الخميس 28 رجب 1267**

**ص - 1**

حوادث داخلية

ماه مذكورك يكرمى طقوزنجي پنجشنبه کیجه سی ساعت اوچ راده لرنده شعراوی سمتنده هواجه انطون ظلوطه نك ساكن اولديغي خانه دن قضاء يانقين ظهور ايدرك درحال ضبطيه طرفندن اسباب اطفائیه نك ايصاليله بحوله تعالى ديكر بر يره سرایت اتمكسزين اطفا اولنمشدر

**نمره 218 في يوم الخميس 28 رجب 1267**

**ص - 4**

إعلانات

جیزه ده سابق سواری مدرسه سی ناظری وسیله بکه متعلق اوسته قاتي الافرانقه طقوز اوطه والافرانقه ایکی مطبخ وثلث فدان كلور ساقيه لى بر حديقه ويدي اوطه ودرت مغازه واونر حیوان الور ايكيسی بیاغی وبرى الافرانقه اوله رق اوچ اخوری مشتمل بر دوار ودرت بچقى ميشه لك وديكر درت بچقى دخی اشجار كونا كون اوله رق درتيوز اللى اغاج والافرانقه مثلث اوله رق اوچ ساقيه ونيل مبارك صويندن کتورمك اوزره اوزرنده بر ساقیه بولنور بر كولی شامل طقوز فدانه بالغ بر باغچه یی محتوی مذکور نیل مبارکه بقار بر باب خانه صاتیلق اولوب راغبلری دلالباشی سید مصطفادن استدلال ایلمسی

**نمره 219 في يوم الخميس 5 شعبان 1267**

لا يوجد !

**نمره 220 في يوم الثلاث 24 شعبان 1267**

**ص - 1**

حوادث داخلية

ماه هرقومك يكرمى بشنجی پازار ایرتسی کیجه سی لیلا ساعت ایکی راده لرنده بولاق ترسانه سی داخلنده تیمورجیلر ورشه سندن يانقين ظهور اتمکله در حال اسباب اطفائيه نك ايصاليله مأمورلرى ثمرۀ غيرتى اوله رق اصلا بر سقامت حاصل اولمقسزين اطفاسی میسر اولمشدر

**نمره 220 في يوم الثلاث 24 شعبان 1267**

**ص - 1**

حوادث داخلية

ماه حالك التنجي جمعه کیجه سی لیلا درب الاحمر سمتنده کائن محمد عبداه نام عطارك دكانندن یانقين ظهور اتمش اولديغی خبری ضبطیه يه واصل اولمغله درحال مأمورلر ايصاليله بحوله تعالى ديكر يره سرایت ایتمکسزین اطفاسی میسر اولمشدر

**نمره 220 في يوم الثلاث 24 شعبان 1267**

**ص - 4**

إعلانات

منیلده دیوان جهادیه ده محاسبه قلمی ناظری رفعتلو ابراهیم رأفت بکه متعلق اوست قاتی يدیسی دوشمش وایکیسی تبعه اوطه سی اوله رق طقوز اوطه وبر مکمل حمام وبر مطبخ وایکی كيلار والت قاتی اوچ منظره والتى حيوان الور بر اخور وبر مغازه وبر دكرمن وبر قيو واشجار مثمره ایله مفروش بر فدانه وارر بر حديقه وبر ساقيه یی محتوی مزادده قرق بر بيك غروشه چيقمش بر باب قصر

**نمره 220 في يوم الثلاث 24 شعبان 1267**

**ص - 4**

إعلانات

سوق السلاح سمتنده داده محمد الدرويشه متعلق اوست قاتی درت دوشمه اوطه سی ومکمل بر حمام وبر مطبخ وبر كيلار والت قاتی بر منظره وبر دكرمن وبر اخور وایکی مغازه وبر قیويی مشتمل مزادده اوتوز بيك غروشه بالغ اولمش بر باب خانه صاتيلق اولوب راغبلری وار ایسه دلالباشی سید مصطفادن استدلال ایلمسی

**نمره 221 في يوم السبت 6 رمضان 1267**

**ص - 1**

حوادث داخلية

جناب رب عزت پیرایه بخش باغ عدالت و رونقفزاى ریاض سماحت اولان ذات مكارمسمات حضرت آصفی یی کافۀ عاهات كونيه وجمله آفات دهریه دن مصونیتله دائما متنسم کلکشت عافیت ومتنزه كلزار شان ودولت ايدرك مجلبۀ خير دعا اولور نیجه آثار خیریه ابداعنه موفق مظفر بيوره آمين ذات ملكى الصفات حضرت خديو اعظمينك موصوف ومتخلق اولدقلرى شيمۀ رعیت پروری وشنشنۀ خیریت کستری اقتضاسنجه نسائم الطاف عليۀ داورانه لرى جمله حقنده دائمی الظهور اوله کلدیکنه واكثر بلاد مشهوره ده اهالی وبرایایه نزهتكاه اولمق اوزره معمور ومعتنا باغچه ومسیره کاهلر موجود اولوب هرکس سير وتماشاسنه عزیمت ایله کلچین ذوق ومسرت اوله کلدکلری مثللو بو راده دخی تماشای خلق ایچون بويله نزهتكاهك بولنمسی محسنات بلده یی مستلزم اوله جغی بدیهی بولنديغنه مبنى منيل وفم الخليجده كائن ثانئ باغ ارم ورشك مسائر اربعۀ عالم اولان باغچه لرك طرف مستجمع الشرف حضرت آصفیدن لطفا واحسانا نزهتكاه خاص وعام تخصیصیله کافۀ زیر دستان وسائر زمرۀ تماشایاندن استجلاب خیر دعا قلنمق اراده سیله ذکر اولنان منيل باغچه سنه نزهة الاهم وفم الخليج باغچه سنه فرحة النفوس تسمیه اولنه رق اعیاد وسائر مواسم سیر وتماشادن ماعدا هفته ده بر كون دخی تنزه عامه ايچون رخصت تامه ارزان واعطا بیورلمش اولمغين اشبو خصوص خيريت منصوصك وقوعى مسرات عمومیه یی مستوجب اوله جغندن جمله نك معلومى اولمق ومحسنات عصر خیریت حصر حضرت داوری یاد وتذکار قلنمق ايچون درج نسخ وقایع ايله اعلان كيفيته ابتدار اولنمشدر

**نمره 221 في يوم السبت 6 رمضان 1267**

**ص - 4**

إعلانات

حوش قدم سمتنده بيت الماله متعلق اوست قاتی درت دوشمه اوطه سی وبر مکمل حمام وایكى کیلار وبر مطبخ والت قاتی مرمر دیرکلی بر كوچك سلاملق وبر دكرمن وایکی مغازه وبر قيو وبر اچیق حولی يی مشتمل مزادده اون طقوز بيك ايکی يوز غروشه چيقمش بر باب خانه صاتيلق اولوب راغبلری دلالباشی سید مصطفادن استدلال ايلملرى

**نمره 222 في يوم الاحد 21 رمضان 1267**

**ص – 1-2**

حوادث داخلية

ماه حالك التنجى سبت كيجه سی لیلا ساعت اوچ صولرنده حسنین افندمز حضرتلرينك خطنده كائن لاظ محمد افندينك خانه سندن يانقين ظهور ايدرك بعونه تعالی اوچ ساعت ظرفنده اطفا اولنمشدر

**نمره 222 في يوم الاحد 21 رمضان 1267**

**ص - 4**

إعلانات

منصوره ده مرحوم خورشید باشانك متروكاتندن مزادده مومی اليهك دائره سی وکیلی اوزرینه اللى بيك غروشه جيقمش بر باب قصر وازبکیه ده رویعی حضرتلری جوارنده میری يه متعلق بر قطعه عرصه

**نمره 222 في يوم الاحد 21 رمضان 1267**

**ص - 4**

إعلانات

حسنين افندمز حضرتلرينك مقام شریفی قربنده درب مقدمده مرحوم حسين بك حضرتلرينك والده لرینه سنه متعلق اوست قاتی يکرمی بش دوشمه اوطه سی واون عدد خدمه وتبعه اوطه سی ومکمل ایکی حمام والت قاتی ایکی منظره ویکرمی بش حيوان الور بر اخور والتى مغازه ومکمل بر مطبخ وبر حديقه وبر ساقيه وبر قيو وبيوك بر اجيق حولى يى مشتمل هواجه بانفور وكالتيله صاتيلق اولوب راغبلری دلالباشی سید مصطفادن ایلملری

**نمره 223 في يوم الاثنين 6 شوال 1267**

**ص - 4**

إعلانات

حلمیه خطنده شیخ الماس حضرتلريك محله سنده مرحوم محمد سهراب پاشانك مرحومه حليله سنك مخلفاتندن اوست قاتی اوتوز اوطه وبر مطبخ وایکی کیلار ومکمل بر حمام وبر سلاملق والت قانی اوتوز حيوان الور بر اخور واون مغازه وبر ساقیه وبر باغچه واچیق بر بيوك حولى يى مشتمل مزادده اللى بش بيك غروشه چیقمش بر باب خانه صاتيلق اولوب راغبلری دلالباشی سید مصطفادن استدلال ایلمسی اعلان اولنمشدر

**نمره 224 في يوم الاثنين 20 شوال 1267**

لا يوجد !

**نمره 225 في يوم الاحد 4 ذى القعدة 1267**

لا يوجد !

**نمره 226 في يوم الخميس 15 ذى القعدة 1267**

**ص - 1**

حوادث داخلية

درب الاحمر ثمننده مديح محله سنده حاجی محمد نام کمسنه نك خانه سنده ماه حالك غره سی پنجشنبه کونی قضاء يانقين ظهور اتمکله مأمورلر طرفندن درحال اسباب اطفائيه نك ايصاليله بلطفه تعالى سويندرلمشدر

**نمره 227 في يوم الثلاثا 27 ذى القعدة 1267**

لا يوجد !

**نمره 228 في يوم الخميس 27 ذو الحجة 1267**

لا يوجد !